**Μ.Μ.Ε – Ο ΤΥΠΟΣ – ΑΡΝΗΤΙΚΑ ΦΑΙΝΟΜΕΝΑ**

**ΚΕΙΜΕΝΟ 1**  
  
**[Ο τύπος ως μέσο που ασκεί κριτική και εκφράζει απόψεις]**

(1) Ο τύπος επιτελεί μια σημαντικότατη λειτουργία στις δημοκρατικές κοινωνίες, παρέχοντας βήμα για την ελεύθερη διατύπωση απόψεων πάνω στα θέματα της καθημερινότητας. Η πολυμορφία και η ποικιλία του έντυπου και του ηλεκτρονικού τύπου, αποτελεί την καλύτερη πραγμάτωση της ελευθερίας λόγου και έκφρασης, δίνοντας έτσι τη δυνατότητα σε κάθε πολίτη να ενημερωθεί, να ακούσει ή να διαβάσει αντικρουόμενες απόψεις, να προβληματιστεί και ενδεχομένως να σχηματίσει τη δική του άποψη.   
 (2) Όμως, αυτή είναι μόνο η μία πλευρά του ζητήματος, γιατί εξαιτίας αυτής της ελευθερίας δημιουργείται ο κίνδυνος προσβολής άλλων δικαιωμάτων, που σχετίζονται με την προσωπικότητα και την αξιοπρέπεια του ατόμου. Όλοι όσοι εκφράζονται μέσω του τύπου συνήθως ασχολούνται με κάποιο γεγονός ή πρόσωπο και επ’ αυτού εκφέρουν γνώμη, από τον πιο έγκριτο δημοσιογράφο, που παρουσιάζει ένα εθνικό θέμα υψίστης σημασίας, μέχρι την πρωτοεμφανιζόμενη τηλεοπτική «περσόνα»[[1]](#footnote-2), που σχολιάζει τον παίκτη ενός ριάλιτι τηλεπαιχνιδιού.

(3) Κατ’ αρχάς, η πιο συνηθισμένη μορφή κριτικής έχει στόχο τους πολιτικούς, πράγμα καθ’ όλα θεμιτό, εφόσον αυτοί ως εκλεγμένοι αντιπρόσωποι του λαού πρέπει να έχουν ως κύριο γνώμονα την υπηρέτηση του δημοσίου συμφέροντος. Ορθώς, λοιπόν, ασκείται κριτική σ’ αυτούς, όταν δεν αποδεικνύονται αντάξιοι των προσδοκιών του, όταν δεν επιτελούν κοινωνικό έργο, αλλά στοχεύουν μόνο στην ατομική τους προβολή και εξυπηρέτηση. Δικαιούνται, όμως, οι δημοσιογράφοι, οι άλλοι πολιτικοί, αλλά και ο κάθε πολίτης να τους χαρακτηρίζουν με προσβλητικές και υβριστικές εκφράσεις;   
 (4) Κριτική, επίσης, ασκείται στους καλλιτέχνες είτε σχετικά με το έργο τους είτε σχετικά με την προσωπικότητά τους. Συνηθισμένο παράδειγμα να γίνονται αντικείμενο κακεντρεχών και υποτιμητικών σχολίων τραγουδιστές και ηθοποιοί που τραγουδούν ή παρουσιάζουν θεάματα της λαϊκής «ποπ» κουλτούρας. Ακόμα κι αν η κριτική είτε για τον τρόπο με τον οποίο ασκούν την τέχνη τους είτε για την ποιότητα του έργου τους είναι βάσιμη, πόσο είναι επιτρεπτό να συνοδεύεται από τέτοια αγενή και κακεντρεχή σχόλια, σαν αυτά που ακούγονται συνήθως σε τηλεοπτικές εκπομπές ή γράφονται σε ανάλογες στήλες εφημερίδων και περιοδικών;   
 (5) Αναφορά θα πρέπει να γίνει και σε ένα σύγχρονο φαινόμενο που σχετίζεται με τα ριάλιτι τηλεπαιχνίδια και την οξεία κριτική που δέχονται οι συμμετέχοντες σε αυτά. Πολλές εκπομπές και δημοσιεύματα σε περιοδικά αντλούν τη θεματολογία τους από τα όσα συμβαίνουν σε τέτοια παιχνίδια με έμφαση στα πρωτοεμφανιζόμενα σε αυτά άτομα. Από τη μια, το να παρουσιάζονται οι εξελίξεις ή οι χαρακτήρες των παικτών, καθώς εμφανίζονται και αποκαλύπτονται, είναι λογικό και αναμενόμενο.   
Όμως τι γίνεται όταν σχολιάζονται ως προσωπικότητες και μάλιστα με βάναυσο τρόπο; Όταν τα τηλεοπτικά και δημοσιογραφικά συνεργεία εισβάλλουν στις οικογένειές τους και με χαρακτηριστική ευκολία αποκαλύπτουν στοιχεία του παρελθόντος τους, ιδιαίτερα ευαίσθητα και προσωπικά; Σε ποιον βαθμό μπορούν όλοι όσοι γράφουν ή εμφανίζονται στα τηλεοπτικά πάνελ να κρίνουν και να χαρακτηρίζουν χωρίς περιορισμούς και συνέπειες αυτούς που επέλεξαν να συμμετάσχουν στα εν λόγω παιχνίδια;   
 Από τα παραπάνω ερωτήματα γίνεται φανερό ότι δεν μπορεί στον βωμό της   
ελευθερίας του τύπου να θίγονται άλλα δικαιώματα. Γι’ αυτό, λοιπόν, θα πρέπει να αναζητηθούν τα όρια στην ελευθερία της έκφρασης και της κριτικής, ώστε να μην συγκρούεται το σημαντικό αυτό δικαίωμα με άλλα, εξίσου σημαντικά, κατοχυρωμένα δικαιώματα.

**Μ****. Ε.****Ψαραδάκη****(****2004****).****Η δια τύπου κριτική και η οριοθέτησή** **της****.****Φοιτ****ητική εργασία****.** **Από το διαδίκτυο****(διασκευή).**

**ΘΕΜΑΤΑ**

1. Σε ποια δεδομένα στηρίζεται η συντάκτρια του κειμένου, για να υποστηρίξει την άποψη ότι η άσκηση κριτικής δεν πρέπει να θίγει την προσωπικότητα και την αξιοπρέπεια του ατόμου; Να συνθέσετε την απάντησή σας σε μία παράγραφο (60 – 80 λέξεις).
2. Να δείξετε πώς επιτυγχάνεται η συνοχή ανάμεσα στη δεύτερη και την τρίτη παράγραφο του κειμένου.
3. Να προσδιορίσετε αν η λέξη βήμα (επισημαίνεται και στο κείμενο με   
   υπογράμμιση) χρησιμοποιείται με κυριολεκτική/δηλωτική ή   
   μεταφορική/συνυποδηλωτική σημασία.
4. Να γράψετε δύο προτάσεις με τη λέξη βήμα. Στην πρώτη να χρησιμοποιήσετε τη λέξη με τη δηλωτική/κυριολεκτική της σημασία και στη δεύτερη με τη συνυποδηλωτική/μεταφορική.
5. «Κριτική, επίσης, ασκείται στους καλλιτέχνες είτε σχετικά με το έργο τους είτε σχετικά με την προσωπικότητά τους»: Ποια σύνταξη (ενεργητική ή παθητική) χρησιμοποιεί η συγγραφέας στην παραπάνω πρόταση; Να αιτιολογήσετε την επιλογή αυτή από τη συγγραφέα.

**ΚΕΙΜΕΝΟ 2**

[ Η ΔΗΜΟΚΡΑΤΙΑ ΚΑΙ ΤΑ ΜΜΕ ]

(1) Στις σημερινές όμως συνθήκες, οικονομικές και κοινωνικές κυρίως, δεν μπορεί να πραγματωθεί η ελευθερία του τύπου, χωρίς την υποδομή σοβαρής επιχειρηματικής οργάνωσης. Η υπόθεση του τύπου, και ιδιαίτερα του ηλεκτρονικού, είναι μια πολύπλοκη υπόθεση που κοστίζει ακριβά, που απαιτεί κεφάλαια σημαντικά και, σε τελική ανάλυση, προϋποθέτει επιχειρηματική οργάνωση. Εκτός από τους γραφιάδες, ο τύπος απαιτεί, τις τελευταίες δεκαετίες, και τον επιχειρηματία που επενδύει με μεγάλες καμπύλες κινδύνου.

(2) Τα ΜΜΕ, ωστόσο, δεν μπορεί να λειτουργούν μονοδιάστατα, ως πολιτιστικές βιομηχανίες που αποσκοπούν στη μεγιστοποίηση του κέρδους, ακόμα και με την παραπληροφόρηση και τον αποπροσανατολισμό των πολιτών, αλλά οφείλουν να σέβονται τους θεσπισμένους κανόνες της δημοκρατίας, υπηρετώντας το κοινωνικό σύνολο.

(3) Δεν μπορεί να μετέρχονται τρόπους που συντείνουν στην ιδεολογική χειραγώγηση των πολιτών, στη μετατροπή τους σε παθητικούς καταναλωτές υποβαθμισμένων πολιτιστικών προϊόντων ή στον εθισμό τους στην αντίληψη της πολιτικής ως μιας πραγματικότητας ξένης προς τους πολίτες, που απλώς διαχειρίζεται κυνικά τα ζητήματα της πολιτείας και, γι’ αυτό, πρέπει να απαξιώνεται […]

(4) […] Αν η εμπορευματοποίηση της ενημέρωσης είναι ένας βασικός κίνδυνος για το μέλλον της δημοκρατίας, ο άλλος είναι ο συγκεντρωτισμός και η αλληλεξάρτηση των βιομηχανιών του γραπτού και του ηλεκτρονικού τύπου, τόσο σε εθνικό, όσο και σε πλανητικό επίπεδο, και η δημιουργία εκδοτικών συγκροτημάτων που νέμονται, στο σύνολό της, την αγορά του εντύπου ή της ηλεκτρονικής εικόνας, ελέγχοντας το είδος, τη ροή, το περιεχόμενο και την ποιότητα της ενημέρωσης και της μαζικής επικοινωνίας.

(5) Η βασική εγγύηση της δημοκρατίας είναι ο ενημερωμένος πολίτης. Όλα τα άλλα, η δημοκρατία, οι εκλογές, τα ανθρώπινα δικαιώματα, παύουν να έχουν οποιαδήποτε αξία, εάν ο πολίτης δεν είναι ενημερωμένος.

(6) […] Είναι πια συνηθισμένο το φαινόμενο επιχειρηματιών-κερδοσκόπων που χρησιμοποιούν ΜΜΕ, που ελέγχουν αμέσως ή εμμέσως και τα οποία είναι ελλειμματικά ως επιχειρήσεις, για να συναλλάσσονται, ακόμα και να εκβιάζουν την πολιτική, κομματική ή διοικητική γραφειοκρατία, άλλους επιχειρηματίες ή και απλούς πολίτες αδύναμους ν’ αντισταθούν. Υπάρχουν πολλά πρόσφατα παραδείγματα και διαπιστώσεις που το επιβεβαιώνουν […] Πιστεύω ότι είναι κοινή παραδοχή πως τα σημερινά ΜΜΕ παίζουν ρόλο στην πλήρη αποϊδεολογικοποίηση της ανθρώπινης κοινότητας. Δεν λένε, κατά κανόνα, ψέματα. Απλώς κατασκευάζουν αυτή την εικονική πραγματικότητα.

(7) Το τοπίο στα ΜΜΕ μπορεί να μοιάζει ζοφερό, θεωρώ όμως ιδιαίτερα θετικό το γεγονός πως οι ίδιοι οι δημοσιογράφοι ανησυχούν και προτείνουν λύσεις, όπως η μείωση του χρόνου και η απαγόρευση των μετρήσεων τηλεθέασης των δελτίων ειδήσεων, πολλά από τα οποία τείνουν να είναι οπτικοποίηση των σκανδαλοθηρικών εφημερίδων, εμπορευματοποίηση των πληροφοριών, αναπαραγωγή πόνου και τρόμου, της πιο μίζερης εικόνας της ελληνικής κοινωνίας και, μάλιστα, ως κυρίαρχης, αν όχι αποκλειστικής. Αρκεί η αναζήτηση αυτή να καταλήξει σε τολμηρές αποφάσεις, θέτοντας τέλος στον κατήφορο.

(8) Νομίζω ότι ήρθε η ώρα, οι δημοσιογράφοι να πάρουν τις τύχες του λειτουργήματός τους στα χέρια τους. Οι πρόσφατες κινητοποιήσεις του κλάδου έδειξαν ότι υπάρχει στους κόλπους τους έντονος προβληματισμός. Ας προχωρήσουν με τόλμη και αποφασιστικότητα για τη θέσπιση και τήρηση ενός νέου, πιο ολοκληρωμένου και σύγχρονου, κώδικα δεοντολογίας. Θέσπιση και τήρηση από τους ίδιους τους δημοσιογράφους, χωρίς κρατική ή εργοδοτική παρέμβαση.

Κείμενο, ελαφρώς διασκευασμένο από τον ημερήσιο Τύπο, «Ελευθεροτυπία»

ΘΕΜΑΤΑ

* Να γράψετε την περίληψη των πέντε πρώτων παραγράφων του κειμένου («Στις σημερινές….ενημερωμένος»), χωρίς προσωπικά σχόλια (60-80 λέξεις περίπου).
* Να επαληθεύσετε ή να διαψεύσετε, σύμφωνα με το κείμενο, τις παρακάτω προτάσεις,γράφοντας τη λέξη Σωστό ή Λάθος δίπλα στο γράμμα που αντιστοιχεί σε κάθε πρόταση:

α. Η ελευθερία του τύπου στη σύγχρονη εποχή δεν σχετίζεται με επιχειρηματικές επενδύσεις.

β.Η ενημέρωση των πολιτών εγγυάται τη δημοκρατία.

γ. Σήμερα είναι συχνό το φαινόμενο να χρησιμοποιούνται τα Μ.Μ.Ε. για τον εκβιασμό του κρατικού μηχανισμού.

δ. Οι ίδιοι οι δημοσιογράφοι αδιαφορούν για την κατάσταση στα Μ.Μ.Ε.

ε. Η ολοκλήρωση και ο εκσυγχρονισμός του κώδικα δημοσιογραφικής δεοντολογίας κρίνονται απαραίτητα.

* «Νομίζω ότι ήρθε η ώρα…εργοδοτική παρέμβαση». Να αναλύσετε τη δομή της παραπάνω παραγράφου (8η παράγραφος).
* «Το τοπίο στα ΜΜΕ…στον κατήφορο». Να βρείτε τον τρόπο ανάπτυξης της παραπάνω παραγράφου (7ηπαράγραφος).
* Ποια νοηματική σχέση εκφράζουν οι παρακάτω διαρθρωτικές λέξεις;

ωστόσο (2η παράγραφος)

γι’ αυτό (3η παράγραφος)

εάν (5η παράγραφος)

μάλιστα (7η παράγραφος)

* «Η υπόθεση του τύπου και ιδιαίτερα του ηλεκτρονικού, απαιτεί κεφάλαια σημαντικά». Να μετατραπεί η παραπάνω ενεργητική σύνταξη σε παθητική. Ποιες αλλαγές παρατηρείτε στο ύφος μετά τη μετατροπή της σύνταξης;

**Παραγωγή λόγου**

Ο άνθρωπος της σύγχρονης εποχής δέχεται καθημερινά έναν καταιγισμό πληροφοριών. Σ’ ένα άρθρο σας, που θα δημοσιευθεί στη σχολική εφημερίδα, να αναφερθείτε στις αρνητικές συνέπειες που προκύπτουν από την παραπληροφόρηση για τον άνθρωπο και την κοινωνία του (300-350 λέξεις).

1. τηλεοπτική «περσόνα»: το προσωπείο που υιοθετούν τα εμφανιζόμενα άτομα στην   
   τηλεόραση. [↑](#footnote-ref-2)